Óskar rökstuðnings fyrir ráðningu verkefnastjóra Einn af umsækjendum um stöðu verkefnastjóra æskulýðs - og forvarnarmála hjá Akraneskaupstað , Steinunn Eva Þórðardóttir , hefur óskað eftir því að bæjarráð Akraness rökstyðji og skýri ákvörðun um ráðningu Heiðrúnar Janusardóttur í starfið . Bæjarráð hefur falið sviðsstjóra fræðslu - , tómstunda - og íþróttasviðs og tómstunda - og forvarnarnefnd að gera tillögu til bæjarráðs að rökstuðningi . Um stöðuna sóttu 10 manns og mælti tómstunda - og forvarnarnefnd samhljóða með ráðningu Heiðrúnar . Í bréfi sem Steinunn Eva sendi bæjarráði segir að þrátt fyrir að menntun hennar og starfsreynsla hafi mjög fallið að starfinu eins og því var lýst í auglýsingu hafi umsókn hennar verið hafnað . Bendir hún sérstaklega á reynslu sína við forvarnir í því sambandi . Hún er með BA próf í sálfræði og kennsluréttindi bæði á framhaldsskóla - og grunnskólastigi . Þá hefur hún sótt endurmenntunarnámskeið í sálfræði og forvörnum um það bil fjórum sinnum á ári undanfarin 10 ár og hefur að sögn auk þess sótt margar ráðstefnur og fundi sem varða forvarnir . Hún er nú í mastersnámi í lýðheilsu en slíkt nám telur hún að hljóti að vega mjög þungt við mat á hæfni umsækjenda . „ Ég tel þetta nýja starf vera gríðarlega mikilvægt fyrir samfélagið hér á Akranesi og því afar miklu skipta að við val á þeim sem starfið fær sé byggt á málefnalegu og vönduðu mati á hæfni umsækjenda . “ segir orðrétt í bréfi Steinunnar Evu .